MAJOR รูดยาว 6 วันราคาทรุด 36% วิตกรายได้วูบหลังปิดโรงหนัง-โบว์ลิ่ง-คาราโอเกะ-ลานสเก็ต
MAJOR รูดยาว 6 วันราคาทรุด 36% วิตกรายได้วูบหลังปิดโรงหนัง-โบว์ลิ่ง-คาราโอเกะ-ลานสเก็ต ล่าสุดอยู่ที่ 12.10 บาท ลบ 1.20 บาท หรือ 9.02% มูลค่าซื้อขาย 17.84 ล้านบาท
MAJOR รูดยาว 6 วันราคาทรุด 36% วิตกรายได้วูบหลังปิดโรงหนัง-โบว์ลิ่ง-คาราโอเกะ-ลานสเก็ต ล่าสุดอยู่ที่ 12.10 บ. ลบ 1.20 บ. หรือ 9.02% มูลค่าซื้อขาย 17.84 ลบ.
19 มี.ค. 2563

ผู้สื่อข่าวรายงานว่า ราคาหุ้น บริษัท เมเจอร์ ซีนีเพล็กซ์ กรุ้ป จำกัด (มหาชน) หรือ MAJOR ล่าสุด ณ เวลา 10.41 น. อยู่ที่ 12.10 บาท ลบ 1.20 บาท หรือ 9.02% สูงสุดที่ 12.70 บาท ต่ำสุดที่ 12 บาท ด้วยมูลค่าซื้อขาย 17.84 ล้านบาท

โดยราคาหุ้นปรับตัวลงมาอย่างต่อเนื่อง 6 วันติด นับตั้งแต่ราคาหุ้นอยู่ที่ระดับ 18.90 บาท เมื่อวันที่ 11 มี.ค.2563 คิดเป็นการปรับตัวลงถึง 35.98%
ทั้งนี้เป็นผลมาจากที่ประชุม ครม. เห็นชอบมาตรการ 6 ด้านเพื่อลดการแพร่ระบาดไวรัสโควิด-19 ได้แก่ มาตรการด้านสาธารณสุข ,มาตรการด้านเวชภัณฑ์ป้องกัน ,มาตรการด้านข้อมูล การสื่อสารข้อมูลค่าง ๆ ของรัฐบาล , มาตรการด้านต่างประเทศ ,มาตรการช่วยเหลือเยียวยา และมาตรการด้านมาตรการป้องกัน ลดโอกาสการแพร่ระบาดของโรคในสถานที่ต่างๆ ที่มีความเสี่ยงสูง ซึ่งรวมถึงโรงภาพยนตร์ โดยให้ปิดชั่วคราวเป็นเวลา 14 วัน โดยให้ปิดชั่วคราวตั้งแต่วันนี้ (18 มี.ค.) ในพื้นที่กรุงเทพฯ และปริมณฑล ดังนั้น MAJOR จึงปิดบริการโรงภาพยนตร์ในเครือทั่วประเทศ
อีกทั้งยังแจ้งว่าได้ปิดให้บริการชั่วคราว ธุรกิจภายใต้บริษัท เมเจอร์ โบว์ล กรุ้ป จำกัด ซึ่งเป็นบริษัทย่อยของบริษัท ได้แก่ ธุรกิจโบว์ลิ่ง คาราโอเกะ (Blu-O Rhythm &amp; Bowl) และลานสเก็ตน้ำแข็ง (Sub-zero) ทุกสาขา ในประเทศไทย ตั้งแต่วันที่ 19-31 มี.ค.63 โดยจะเปิดให้บริการตามปกติในวันที่ 1 เม.ย.63 เพื่อเป็นการแสดงความรับผิดชอบต่อสังคมส่วนรวม หลังสถานการณ์การแพร่ระบาดของโรคติดเชื้อไวรัสโควิด-19 มีแนวโน้มที่จะแพร่กระจายมากขึ้น
นอกจากนี้ ตามที่รัฐบาลแห่งราชอาณาจักรกัมพูชาได้ประกาศมาตรการด้านการป้องกันการแพร่ระบาดของโรคติดเชื้อโควิด-19 โดยให้โรงภาพยนตร์ทุกแห่งในราชอาณาจักรกัมพูชา ปิดให้บริการชั่วคราวจนกว่าจะมีการประกาศเปลี่ยนแปลงนั้น บริษัทจึงได้ปิดให้บริการชั่วคราวของโรงภาพยนตร์เมเจอร์ ซีนีเพล็กซ์ ทุกสาขา ในราชอาณาจักรกัมพูชา ตั้งแต่วันที่ 17 มี.ค.63 เป็นต้นไป จนกว่าจะมีการประกาศเปลี่ยนแปลง
ทั้งนี้ การปิดให้บริการธุรกิจดังกล่าวข้างต้นจะส่งผลกระทบต่อการดำเนินงานของบริษัท